सेना ने मार गिराए दो आतंकी, पुंछ में LoC से कर रहे थे घुसपैठ की कोशिश
इलाके में आतंकवादियों की उपस्थिति का पता लगने के बाद सेना की ओर से सर्च अभियान चलाया जा रहा है। तलाशी के दौरान एलओसी के पास एक और आतंकी का शव बरामद हुआ।
जम्मू: सेना ने जम्मू कश्मीर के पुंछ जिले में नियंत्रण रेखा से घुसपैठ की कोशिश को नाकाम करते हुए सोमवार को तड़के दो आतंकवादियों को मार गिराया। रक्षा मंत्रालय के प्रवक्ता ने यह जानकारी दी। जम्मू स्थित रक्षा जनसंपर्क अधिकारी लेफ्टिनेंट कर्नल देवेंद्र आनंद ने बताया कि इलाके में अभियान अब भी जारी है। प्रवक्ता ने बताया, “30 अगस्त को तड़के नियंत्रण रेखा के पार से आतंकवादियों ने पुंछ सेक्टर में घुसपैठ की कोशिश की। सेना के मुस्तैद जवानों ने एकीकृत निगरानी ग्रिड के प्रभावी उपयोग से घुसपैठ की कोशिश का पता लगा लिया।” उन्होंने बताया, ‘‘एलओसी पार करने की कोशिश कर रहे दो आतंकवादियों को भारतीय सेना के जवानों ने सफलतापूर्वक मार गिराया।’’ लेफ्टिनेंट कर्नल आनंद ने बताया कि एक आतंकवादी का शव और एके-47 राइफल बरामद की गई है जबकि दूसरे आतंकवादी का शव एके-47 राइफल के साथ एलओसी के पार देखा गया। लेफ्टिनेंट कर्नल आनंद ने बताया, “मुस्तैद सैनिकों की यह कार्रवाई नियंत्रण रेखा पर किसी भी दुस्साहस को नाकाम करने के भारतीय सेना के संकल्प को दिखाती है।”इलाके में आतंकवादियों की उपस्थिति का पता लगने के बाद सेना की ओर से सर्च अभियान चलाया जा रहा है। तलाशी के दौरान एलओसी के पास एक और आतंकी का शव बरामद हुआ। इस तरह से सेना ने दोनों आतंकियों को मौत के घाट उतार दिया। बता दें कि इस साल जून से राजौरी और पुंछ जिलों में नियंत्रण रेखा के पास से घुसपैठ की कोशिशों में तेजी आई है। इसके बाद से राजौरी जिले में चार एनकाउंटर हो चुके हैं। 10 अगस्त को, पुलिस महानिदेशक (डीजीपी) दिलबाग सिंह ने कहा कि 25 फरवरी को दो डीजीएमओ के बीच नए सिरे से हुए समझौते के बाद, जम्मू और कश्मीर में घुसपैठ फिर से शुरू हो गई। उन्होंने कहा कि सीमा पर आतंकवादी शिविर अभी भी हैं।ये भी पढ़ें